Bombycinum
Bombycinum (sc. textum) est pannus e filamentis textus quae bombyces producunt. Omnium telarum bombycinarum notissimus est sericum, a principio apud Sinas a Bombyce mori productum; sunt autem multa alia filamenta, a speciebus fere 500 vermiculorum expressa, quorum filamentorum nonnulla in pannis ab hominibus texta sunt. Bombycina trium specierum (fortasse Antheraea assamensis, Antheraea mylitta, Samia cynthia) ab archaeologis reperta sunt ad Harappa et Chanhu-Daro, locos archaeologicos millennii III a.C.n. culturae Vallis Indi. Eodem fere aevo Sinae telam sericam texere coepisse censentur. Assyri, secundum Plinium, bombycinis usi sunt. Antiquis Graecis Romanisque celeber fuit tela bombycina, fortasse a bombyce Lasiocampa otus producta, a mulieribus in insula Co texta, nomine "Coum" cognita. Hodie praecipue in India bombycina texuntur et venundantur.